作者:方千里
標題:西平樂
內容:倦踏征塵，厭驅匹馬，凝望故國猶賒。孤館今宵，亂山何許，平林漠漠煙遮。悵過眼光陰似瞬，回首歡娛異昔，流年迅景，霜風敗葦驚沙。無奈輕離易別，千里意，制淚獨長嗟。綺窗人遠，青門信杳，敘影何時，重見雲斜。空怨憶、吹簫韻曲，旋錦迴文，想像宮商蠹損，機杼生塵，誰為新裝暈素華。那信自憐，悠揚夢蝶，浮沒書鱗，縱有心情，盡為相思，爭如傍早歸家。